

**ทันตกรรมไทยมีมาตรฐาน ปลอดภัย ป้องกันความเสี่ยงจากการติดเชื้อ**

กรมการแพทย์โดยสถาบันทันตกรรม เผยมาตรฐานการให้บริการทันตกรรมอย่างปลอดภัยของคลินิกทันตกรรมในประเทศไทย กรณีมีข่าวในสื่อสาธารณะเผยแพร่ ประเด็นข่าวการติดเชื้อ HIV จากการใช้บริการทันตกรรมในต่างประเทศ ที่ไม่มีมาตรฐานความปลอดภัยในการให้บริการทันตกรรม โดยเฉพาะในด้านการควบคุมการติดเชื้อ

**นายแพทย์ไพโรจน์ สุรัตนวนิช รองอธิบดีกรมการแพทย์** กล่าวว่า การเข้ารับบริการรักษาทางทันตกรรมจากสถานพยาบาลที่ไม่ได้มาตรฐาน นอกจากจะเสี่ยงต่อเกิดการติดเชื้อ HIV ตามประเด็นข่าวดังกล่าวแล้ว ยังเสี่ยงต่อการติดเชื้อโรคอื่นๆ ที่ติดต่อทางเลือด สารคัดหลั่ง ทางพื้นผิวสัมผัส หรือทางอากาศ เช่น โรคไวรัสตับอักเสบบี หรือ ซี บาดทะยัก โควิด-19 วัณโรค เป็นต้น รวมไปถึงเสี่ยงต่อการติดเชื้อในช่องปากเพิ่มมากขึ้นภายหลังการรักษาได้อีกด้วยจากการไม่มีการควบคุมการติดเชื้อในทุกกระบวนการของการดูแลรักษา ดังนั้นหากต้องเข้ารับบริการทันตกรรม ควรเลือกสถานพยาบาลที่มีการขึ้นทะเบียนมาตรฐานจากสำนักงานสาธารณสุขจังหวัด หรือกรมสนับสนุนบริการสุขภาพ ซึ่งจะมีกระบวนการดูแลที่ถูกต้องตามหลักวิชาการและตรวจสอบได้

**ทันตแพทย์หญิง ดร.สุมนา โพธิ์ศรีทอง ผู้อำนวยการสถาบันทันตกรรม** กล่าวเพิ่มเติมว่า การควบคุมการติดเชื้อในกระบวนการให้บริการทางทันตกรรมที่เป็นมาตรฐาน จะครอบคลุมตั้งแต่การคัดแยกคัดกรองผู้ป่วยที่อยู่ในระยะแพร่เชื้อ การดูแลอุปกรณ์เครื่องมือทางทันตกรรมให้สะอาดและปราศจากเชื้อ การดูแลกำจัดขยะติดเชื้อและจัดการสิ่งแวดล้อมภายในสถานพยาบาลให้สะอาด สร้างความปลอดภัยทั้งต่อผู้ป่วยและบุคลากร ซึ่งเป็นไปตามเกณฑ์มาตรฐานคุณภาพและความปลอดภัยบริการทันตกรรม 2567 (TDCA : Thai Dental Clinic Accreditation 2024) ซึ่งสถาบันทันตกรรมได้ร่วมกับภาคีเครือข่ายและองค์กรวิชาชีพด้านทันตกรรมดำเนินการและพัฒนามาอย่างต่อเนื่อง เพื่อยกระดับการบริการทันตกรรมและสนับสนุนการเข้าถึงการบริการทันตกรรมอย่างปลอดภัยของผู้รับบริการที่นอกจากการควบคุมการติดเชื้อเพื่อความปลอดภัย (Safe Infection Control) ยังรวมไปถึงมาตรการอื่นๆด้วย เช่น การรักษาที่ปลอดภัย (Safe Treatment) การสื่อสารเพื่อความปลอดภัย(Safe communication) การจัดการภาวะฉุกเฉินอย่างปลอดภัย ทั้งนี้ในปัจจุบันมีคลินิกทันตกรรมทั้งในภาครัฐและภาคเอกชนหลายแห่งได้นำเกณฑ์มาตรฐานคุณภาพและความปลอดภัยบริการทันตกรรม 2567 ไปใช้ในการประเมินมาตรฐานของหน่วยบริการตนเอง และปรับปรุงกระบวนการต่างๆให้ดียิ่งขึ้น โดยคลินิกทันตกรรมหรือหน่วยงานใด ที่มีความสนใจเกณฑ์มาตรฐานดังกล่าว สามารถ download เอกสารได้ที่เว็บไซต์ www.dentistry.go.th และสามารถสอบถามรายละเอียดเพิ่มเติมได้ที่ Facebook : สถาบันทันตกรรม กรมการแพทย์ และ LineOA : @iodforfun

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

#กรมการแพทย์ #สถาบันทันตกรรม #คลินิกทันตกรรมปลอดภัย

- ขอขอบคุณ –

28 กุมภาพันธ์ 2568